Honda Jazz Sport laat mens in tweestryd | Maroela Media
Die Honda Jazz Sport. (Foto: Verskaf)
Die Honda Jazz is ŉ oulike buksie. Honda maak al vir dekades rateltaai rygoed, en deesdae is hul binneruime baie slim verpak. Ongelukkig voer hulle slegs na Suid-Afrika in, en omdat hulle nie uitvoerkrediete het om teen hul invoere te verreken nie is hul produkte bitter duur.
Die Honda Jazz het egter nóg ŉ vlieg in die salf … net een woordjie, Sport. Die intreemodel 1,2 outo Jazz is ŉ lieflike dingetjie. Lig op brandstof en ŉ mens weet hy sal nooit ŉ voet verkeerd sit nie. Die Sport het drie probleme. Eerstens is meeste Honda-kliënte nou taamlik oud. Tweedens ry die Sport bitter hard. Derdens het die Jazz Sport ŉ palwisseltransmissie. ŉ CVT is puik vir brandstofverbruik, maar glad nie vir sportiewe rygewoontes nie.
Die ontwerp is netjies, en die Jazz lyk lekker sportief. Die binneruim lyk belowend, dog Japannees. Al die truuks is daar om die rit veilig en gemaklik te maak soos ses lugsakke, ABS, EBD, stabiliteitsbeheer, klimaatbeheer, en fantastiese ligte wat werklik baie helder en spierwit skyn. Ongelukkig is die raakskerm ŉ teleurstelling sonder Apple CarPlay en Android Auto.
Die enjin is een van Honda se rateltaai staatmakers, die atmosferiese 1,5 viersilinderpetrolenjins met VTEC. Die enjin bied 97 kW en 155 Nm. Die kragpiek kom op ŉ indrukwekkende 6 600 r/min, maar die ware ervaring van ŉ sportiewe enjin word bederf deur die CVT ratkas. 0 – 100 km/h neem ŉ rustige 9,8 sekondes en hy sal aanhou hol tot 180 km/h, nie sterk tussen sy mededingers nie.
Op die pad is die stuurgevoel fantasties, en die padhouvermoë ver bó waar enige Jazz-eienaar hom gaan beproef, maar die ritgehalte is verskriklik hard … té hard vir dié segment. Só laat die Jazz ŉ mens in ŉ tweestryd. Daar is beter sportiewe opsies daar buite … en die Jazz Sport is die tweede duurste mededinger in die hele segment.
Honda Jazz 1.2 Trend 66 kW/ 110 Nm 5.6 ℓ/ 100 km R236 100
Honda Jazz 1.2 Comfort 66 kW/ 110 Nm 5.6 ℓ/ 100 km R279 600
Honda Jazz 1.2 Comfort outo 66 kW/ 110 Nm 5.6 ℓ/ 100 km R301 100
Honda Jazz 1.5 Elegance 88 kW/ 145 Nm 6.0 ℓ/ 100 km R320 800
Honda Jazz 1.5 Elegance outo 88 kW/ 145 Nm 5.8 ℓ/ 100 km R339 100
Honda Jazz 1.5 Sport 97 kW/ 155 Nm 5.6 ℓ/ 100 km R359 300
Die reeks word gedek deur ŉ 5 jaar/ 200 000 km waarborg en 4 jaar/ 60 000 km diensplan.
Model Suzuki Swift 1.4T Sport outo Abarth 500 595 1.4T outo Opel Corsa GSi Volkswagen Polo GTI
Krag 103 kW/ 230 Nm 107 kW/ 180 Nm 110 kW/ 220 Nm 147 kW/ 320 Nm
0 – 100 km/h 8 sek 8 sek 8.9 sek 6.7 sek
Topspoed 205 km/h 210 km/h 207 km/h 237 km/h
Brandstof-verbruik 6.1 ℓ/ 100 km 5.8 ℓ/ 100 km 5.8 ℓ/ 100 km 5.9 ℓ/ 100 km
Waarborg 5 jaar/ 200 000 km waarborg
4 jaar/ 60 000 km diensplan 3 jaar/ 100 000 km waarborg
3 jaar/ 100 000 km omvattende instandhoudings-plan 3 jaar/ 120 000 km waarborg
3 jaar/ 60 000 km diensplan 3 jaar/ 120 000 km waarborg
3 jaar/ 45 000 km diensplan
Prys R337 900 R356 869 R385 000 R411 900
Die Polo GTi is nie ŉ werklike mededinger in dié segment nie – hy is éíntlik in die segment bó die. Die Suzuki Swift Sport is vir my die beste waarde hier as ŉ mens ŉ lekker sportiewe buksie soek wat wel sy sokkies kan oprol en wys. Hy het ŉ gewone wringkragomsitter outo, en ek verkies hom bó die handrat model. ŉ Mens kan die R20 000 wat jy bespaar teenoor die Jazz hou vir brandstof en bande.
Wanneer word die Swift Sport outomaties getoets ? Die Jazz klop almal met spasie,maar hy is te duur.Altwee word in Japan gebou,so die kwaliteit hoort dieselfde gewees .Klaarblyklik is die outo Swift Sport in NZ n gewilder keuse as die handrat.